Oficialusis leidinys L 028 , 31/01/2004 p. 0022 - 0025



Komisijos sprendimas 2004 m. sausio 20 d. leidžiantis valstybėms narėms nukrypti nuo Tarybos direktyvos 2000/29/EB reikalavimo pateikti termiškai apdorotos spygliuočių medienos, kurios kilmės šalis yra Kanada, fitosanitarinį sertifikatą (pranešta dokumentu Nr. C(2004) 65) (2004/95/EB) EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 2000 m. gegužės 8 d. Tarybos direktyvą 2000/29/EB dėl apsaugos priemonių nuo augalams ir augaliniams produktams kenksmingų organizmų įvežimo į Bendriją ir išplitimo joje [1] su paskutiniais pakeitimais, padarytais Komisijos direktyva 2003/116/EB [2], ir ypač į jos 15 straipsnio 1 dalies antrąją įtrauką, kadangi: (1) Direktyvoje 2000/29/EB numatytos apsaugos priemonės nuo augalams arba augaliniams produktams kenksmingų organizmų įvežimo į Bendriją iš trečiųjų šalių. (2) Remiantis Direktyva 2000/29/EB, spygliuočių (Coniferales) mediena, kurios kilmės šalis Kanada, taikant tam tikras išimtis, negali būti įvežta į Bendriją, jei neturi toje direktyvoje numatyto fitosanitarinio sertifikato. (3) Direktyva 2000/29/EB leidžia nukrypti nuo minėtos taisyklės, jei nustatoma, kad alternatyvių dokumentų arba ženklinimo dėka užtikrinamos lygiavertės garantijos. (4) Spygliuočių mediena, kurios kilmės šalis Kanada, šiuo metu įvežama į Bendriją. Tačiau fitosanitariniai sertifikatai toje šalyje neišduodami. (5) Komisija, remdamasi Kanados pateikta ir toje šalyje 2002 m. rugsėjo mėn. vykusios misijos metu surinkta informacija, pažymėjo, kad Kanados maisto kontrolės agentūra (CFIA) sukūrė oficialią programą — Kanados termiškai apdorotų medienos gaminių sertifikavimo programa (CHTWPCP). CHTWPCP sudaro eksportui į Bendriją skirtų termiškai apdorotų medienos gaminių patvirtinimo ir ženklinimo stebėjimo sistema. (6) Komisija nustatė, kad CHTWPCP yra pakankama, siekiant užtikrinti, kad mediena būtų termiškai apdorota tokį laiką, per kurį galima karščiu sunaikinti kenksmingus organizmus Bursaphelenchus xylophilus (Steiner et Buhrer) Nickle et al. bei jų vektorius ir taip pašalinti kenksmingų organizmų paplitimo Bendrijoje pavojų. (7) Komisija toliau nustatė, kad kiekvienas medienos gaminys turi turėti CFIA sertifikavimo ženklą "džiovinta krosnyje — apdorota termiškai" (KD-HT), įskaitant registracijos ženklą įmonės, CFIA įregistruotos ir patvirtintos gaminti, tvarkyti arba eksportuoti termiškai apdorotą medieną, laikantis CHTWPCP nustatytų specifikacijų. (8) Todėl valstybėms narėms turėtų būti leidžiama numatyti nukrypimus, leidžiančius įvežti į Bendriją medieną, kuri turi, kaip alternatyvą fitosanitariniam sertifikatui, unikalų KD-HT sertifikavimo ženklą. (9) Komisija turėtų paprašyti Kanados pateikti visą turimą techninę informaciją, reikalingą norint įvertinti, kaip veikia CHTWPCP. Be to, valstybės narės turėtų nuolat vertinti, kaip naudojami KD-HT sertifikavimo ženklai. (10) Leidimas taikyti ženklinimo sistemą baigiasi 2005 m. liepos 1 d. (11) Šiame sprendime numatytos priemonės atitinka Augalų sveikatos nuolatinio komiteto nuomonę, PRIĖMĖ ŠĮ SPRENDIMĄ: 1 straipsnis Nukrypstant nuo Direktyvos 2000/29/EB 13 straipsnio 1 dalies ii punkto, valstybėms narėms leidžiama numatyti išimtines nuostatas, leidžiančias įvežti į Bendriją Tarybos reglamento (EEB) Nr. 2658/87 [3] I priedo IX skirsnio antros dalyje išvardytais CN 44071091, 44071093 ir 44071098 kodais ženklinamą spygliuočių (Coniferales) medieną, kurios kilmės šalis yra Kanada, jei laikomasi šio sprendimo priede nustatytų sąlygų. 2 straipsnis Valstybės narės pateikia Komisijai ir kitoms valstybėms narėms informaciją apie tai, kada jos pasinaudojo pagal 1 straipsnio nuostatą suteiktu leidimu. Importuojančios valstybės narės iki 2005 m. kovo 15 d. pateikia Komisijai ir kitoms valstybėms narėms informaciją apie pagal šį sprendimą importuotų siuntų skaičių ir išsamią ataskaitą apie oficialius patikrinimus, kurių reikalaujama Direktyvos 2000/29/EB 13a straipsnio 1 dalies b punkte. 3 straipsnis 1. Valstybės narės praneša Komisijai ir kitoms valstybėms narėms apie visas pagal šio sprendimo nuostatas į jų teritoriją įvežtas siuntas, neatitinkančias šio sprendimo priede nustatytų sąlygų. 2. Pagal 1 straipsnio nuostatas suteiktas leidimas iki 2005 m. liepos 1 d. panaikinamas, jeigu: a) pasirodo, kad šio sprendimo priede nustatytų sąlygų nepakanka sustabdyti augalams arba augaliniams produktams kenksmingų organizmų įvežimą į Bendriją; b) yra veiksnių, kurie galėtų sutrukdyti CHTWPCP tinkamai veikti Kanadoje. 4 straipsnis Pagal 1 straipsnį suteiktas leidimas taikomas nuo 2004 m. vasario 1 d. Leidimas galioja iki 2005 m. liepos 1 d. 5 straipsnis Šis sprendimas skirtas valstybėms narėms. Priimta Briuselyje, 2004 m. sausio 20 d. Komisijos vardu David Byrne Komisijos narys [1] OL L 169, 2000 7 10, p. 1. [2] OL L 321, 2003 12 6, p. 36. [3] OL L 256, 1987 9 7, p. 1. Reglamentas su paskutiniais pakeitimais, padarytais Komisijos reglamentu (EB) Nr. 2344/2003 (OL L 346, 2003 12 31, p. 1). -------------------------------------------------- PRIEDAS I DALIS Šio sprendimo 1 straipsnyje numatytos sąlygos, kuriomis valstybėms narėms leidžiama nukrypti nuo nuostatų, leidžiančių įvežti į Bendriją Tarybos reglamento (EEB) Nr. 2658/87 I priedo IX skirsnio antros dalyje išvardytais CN 44071091, 44071093 ir 44071098 kodais ženklinamą spygliuočių (Coniferales) medieną, kurios kilmės šalis — Kanada, yra šios: 1. Mediena turi būti pagaminta įmonėse, Kanados maisto kontrolės agentūros (CFIA) įregistruotose ir patvirtintose dalyvauti Kanados termiškai apdorotų medienos gaminių sertifikavimo programoje (CHTWPCP). Įmonių, įregistruotų ir patvirtintų dalyvauti Kanados termiškai apdorotų medienos gaminių sertifikavimo programoje (CHTWPCP), sąrašas turi būti prieinamas Komisijai ir pasiųstas paštu bei išsaugotas oficialiame CFIA tinklapyje (www.inspection.gc.ca). 2. Mediena turi būti apdorota karščiu džiovinimo krosnyje, tam tikslui patvirtintoje tikrinimo įstaigos, kuriai kompetenciją suteikė ir kurią CHTWPCP tikslams patvirtino CFIA (tikrinančioji įstaiga), taip, kad 30 min. medžio šerdies temperatūra būtų ne mažesnė negu 56 °C. Kiekvienos konkrečios partijos apdorojimo karščiu laikas ir temperatūra turi būti užregistruoti kalibruota įranga, kurią tikrinančioji įstaiga taip pat turi patikrinti ir patvirtinti. 3. Kai laikomasi 2 punkte nustatytų sąlygų, bent vienoje kiekvieno medienos gaminio išorinėje pusėje ir taip, kad būtų aiškiai matyti ant išorinių paviršių, kai lenta sudaro ryšulį, turi būti unikalus sertifikavimo ženklas, susidedantis iš raidžių KD–HT (džiovinta krosnyje — apdorota termiškai) (sertifikavimo ženklas), ir įmonės, CFIA įregistruotos ir patvirtintos gaminti, tvarkyti arba eksportuoti termiškai apdorotą medieną laikantis CHTWPCP nustatytų specifikacijų, registracijos numeris. Sertifikavimo ženklą, kuris turi būti permanentinis ir įskaitomas, turi patvirtinti CFIA, ir jis turi atitikti II dalyje nustatytą pavyzdį. Jei medienos ryšuliai yra siunčiami pakuotėje ir dėl to sertifikavimo ženklų išorėje nematyti, jį būtina dėti ir ant pakuotės. Sertifikavimo ženklas, kuris turi atitikti II dalyje nustatytą pavyzdį, dedamas kiekvieno medienos ryšulio išilginės pusės viršutiniame dešiniajame ketvirtadalyje. 4. Tikrinančioji įstaiga turi nustatyti tikrinimo sistemą, užtikrinančią, kad būtų laikomasi priede nustatytų sąlygų. Informacija apie CFIA įgyvendinamą minėtą tikrinimo sistemą turi būti prieinama Komisijai. 5. 4 punkte nurodyta tikrinimo sistema turi numatyti, kad CFIA tikrintojai stebėtų 1 punkte nurodytas įmones ir retkarčiais atliktų patikrinimus prieš išsiuntimą, ypač tam, kad įsitikintų, kaip laikomasi 3 ir 6 punktų reikalavimų. Informacija apie CFIA įgyvendinamą minėtą tikrinimo sistemą turi būti prieinama Komisijai. 6. Į CHTWPCP įtraukta ir Bendrijai skirta mediena turi turėti komercinius dokumentus, kurie pateikiami Bendrijos muitinėms muitinės formalumams įvažiavimo į Bendriją punkte atlikti ir yra patvirtinti šia deklaracija: "Šią siuntą sudaranti pjautinė mediena atitinka Kanados CHTWPCP programos reikalavimus ir Sprendime 2004/95/EB nustatytas sąlygas." Įvažiavimo į Bendriją punkte komerciniuose dokumentuose nurodytą informaciją importuotojas pateikia Direktyvoje 2000/29/EB 2 straipsnio 1 dalies g punkte nurodytiems atsakingiems pareigūnams. Minėtą deklaraciją turi parengti siuntėjas arba kitas tam tikslui CFIA įgaliotas asmuo. Įgaliotų siuntėjų ar kitų asmenų sąrašas turi būti prieinamas Komisijai ir pasiųstas paštu bei išsaugotas oficialiame CFIA tinklapyje. II DALIS Sertifikavimo ženklų pavyzdžiai 1. Sertifikavimo ženklas, dedamas ant kiekvieno termiškai apdorotos medienos gaminio: +++++ TIFF +++++ 2. Sertifikavimo ženklas, dedamas ant ryšulio arba pakuotės. +++++ TIFF +++++ --------------------------------------------------